《入涌泉道中 其六》
宋代·程师孟

舟行如叶泛长川，解水吴儿力可全。风急辄先千浪破，岸攲能可一䉡牵。

湖沈日影山头画，云漏天光雨足悬。试向中流东北望，城南宝塔在门前。

作者简介：（1009—1086）宋苏州人，字公辟。仁宗景祐元年进士。历知南康军、楚州，提点夔州路刑狱，徙河东路。晋地山谷春夏多水，师孟出钱开渠筑堰，淤良田万八千顷。自江西转运使改知福州，治行为东南之最。累知广州、越州、青州，为政简严，痛惩豪恶，民为立生祠。